O pledoarie a unui bărbat, desigur, și nu oricine, ci directorul editorial al Ziarului Financiar, alarmat sau întristat, greu de spus, de dorința româncelor de a deveni tot mai independente, ceea ce ar duce la axarea lor pe dezvoltarea personală, urcarea pe scara socială, creșterea salarială, investiții în imagine și hobby-uri, și implicit călătorii... low-cost! Așa cum am afirmat și pe pagina de FB a prietenului unde am citit articolul, dincolo de faptul că acesta este de un sincretism nejustificat și că autorul pornește de la un titlu care într-adevăr atrage, dar că în conținut face referire la multe alte lucruri, care n-au nici în clin, nici în mânecă cu teza susținută inițial, singura frază pe care aș extrage-o și asupra căreia aș sfătui autorul articolului să se aplece mai îndeaproape este următoarea: „Conform ultimelor date europene, în România fetele pleacă de acasă la 25 de ani, o vârstă în scădere, iar băieții la aproape 30 de ani, o vârstă în creștere.” Asta deja spune tot.